《寄子畅文显兼问佥判丈起居》
宋代·赵蕃

昨忆长歌与君属，嗟尔明月悲黄菊。
问君得归今几日，我乃还黄期未卜。
人生会合不可常，何止有类参与商。
月明固可共清影，菊开安得同幽香。
安舆历想来自越，贺以羊酒生暖热。
小人缪忝通黄子，不获亲陪上寿列。
羡君斑衣有余欢，怜我緼袍无乃单。
何当卒岁从周子，陋巷箪瓢忘馁寒。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。